Pasiūlymas EUROPOS PARLAMENTO IR TARYBOS REGLAMENTAS kuriuo iš dalies keičiamas Tarybos reglamentas (EB) Nr. 2187/2005 dėl žuvų išteklių apsaugos techninėmis priemonėmis Baltijos jūroje, Beltų ir Zundo sąsiauriuose /* COM/2012/0591 final - 2012/0285 (COD) */





AIŠKINAMASIS MEMORANDUMAS 1. PASIŪLYMO APLINKYBĖS Sutartyje dėl Europos Sąjungos veikimo (toliau – SESV) skiriami Komisijai suteikiami įgaliojimai priimti bendro pobūdžio įstatymo galios neturinčius teisės aktus, kuriais papildomos ar iš dalies keičiamos neesminės įstatymo galią turinčio teisės akto nuostatos, kaip nustatyta SESV 290 straipsnio 1 dalyje (deleguotieji aktai), ir Komisijai suteikiami įgaliojimai priimti vienodas teisiškai privalomų Sąjungos aktų įgyvendinimo sąlygas, kaip nustatyta SESV 291 straipsnio 2 dalyje (įgyvendinimo aktai). Derinant Reglamentą (EB) Nr. 2187/2005 su naujomis SESV taisyklėmis, tuo reglamentu Komisijai šiuo metu suteikti įgaliojimai perskirstyti į deleguotąsias priemones ir įgyvendinimo priemones. Pagal SESV 290 straipsnį teisės aktų leidėjas gali pavesti Komisijai užduotį papildyti arba iš dalies pakeisti tam tikras neesmines Reglamento (EB) Nr. 2187/2005 nuostatas. Todėl Komisijai turėtų būti suteikti įgaliojimai priimti deleguotuosius aktus, kuriais siekiant padidinti selektyvumą iš dalies būtų keičiamos dviejų žvejybos įrankių dalių – „Bacoma“ tipo išėjimo lango ir tralo maišagalio ir prailginamosios dalies tinklo audinio, kuris pasuktas 90 laipsnių kampu (T90 tralas) – techninės specifikacijos. Pagal SESV 291 straipsnį teisės aktų leidėjas Komisijai gali suteikti įgyvendinimo įgaliojimus, kad būtų užtikrintos vienodos Reglamento (EB) Nr. 2187/2005 įgyvendinimo sąlygos. Įgyvendinimo įgaliojimai būtini siekiant užtikrinti, kad Komisija galėtų priimti sprendimą reikalauti, kad valstybė narė nebetaikytų nacionalinių priemonių arba jas pakeistų, jei jos neatitinka Reglamento (EB) Nr. 2187/2005 reikalavimų. 2. KONSULTACIJŲ SU SUINTERESUOTOSIOMIS ŠALIMIS IR POVEIKIO VERTINIMO REZULTATAI Konsultacijų su suinteresuotosiomis šalimis ar poveikio vertinimo neprireikė. 3. TEISINIAI PASIŪLYMO ASPEKTAI · Siūlomų veiksmų santrauka Pagrindinis teisinis veiksmas – apibrėžti Tarybos reglamentu (EB) Nr. 2187/2005 Komisijai suteiktus įgaliojimus ir priskirti juos deleguotiesiems arba įgyvendinimo įgaliojimams. · Teisinis pagrindas Sutarties dėl Europos Sąjungos veikimo 43 straipsnio 2 dalis. · Subsidiarumo principas Pasiūlymas priklauso išimtinei Europos Sąjungos kompetencijai. · Proporcingumo principas Šiuo pasiūlymu iš dalies keičiamos priemonės, jau esančios Tarybos reglamente (EB) Nr. 2187/2005, todėl dėl proporcingumo principo klausimo nekyla. · Pasirinkta priemonė Siūloma priemonė – Europos Parlamento ir Tarybos reglamentas. Kitos priemonės būtų netinkamos dėl toliau nurodytos priežasties – reglamentas turi būti iš dalies keičiamas reglamentu. 4. POVEIKIS BIUDŽETUI Įgyvendindama šią priemonę Sąjunga nepatirs jokių papildomų išlaidų. 2012/0285 (COD) Pasiūlymas EUROPOS PARLAMENTO IR TARYBOS REGLAMENTAS kuriuo iš dalies keičiamas Tarybos reglamentas (EB) Nr. 2187/2005 dėl žuvų išteklių apsaugos techninėmis priemonėmis Baltijos jūroje, Beltų ir Zundo sąsiauriuose EUROPOS PARLAMENTAS IR EUROPOS SĄJUNGOS TARYBA, atsižvelgdami į Sutartį dėl Europos Sąjungos veikimo, ypač į jos 43 straipsnio 2 dalį, atsižvelgdami į Europos Komisijos pasiūlymą, atsižvelgdami į Europos ekonomikos ir socialinių reikalų komiteto nuomonę[1], perdavus įstatymo galią turinčio teisės akto projektą nacionaliniams parlamentams, laikydamiesi įprastos teisėkūros procedūros, kadangi: (1) 2005 m. gruodžio 21 d. Tarybos reglamentu (EB) Nr. 2187/2005 dėl žuvų išteklių apsaugos techninėmis priemonėmis Baltijos jūroje, Beltų ir Zundo sąsiauriuose[2] Komisijai suteikiami įgaliojimai įgyvendinti kai kurias to reglamento nuostatas; (2) įsigaliojus Lisabonos sutarčiai, Komisijai Reglamentu (EB) Nr. 2187/2005 suteiktus įgaliojimus reikia suderinti su Sutarties dėl Europos Sąjungos veikimo 290 ir 291 straipsniais; (3) Komisijai turėtų būti suteikti įgyvendinimo įgaliojimai siekiant užtikrinti vienodas Reglamento (EB) Nr. 2187/2005 nuostatų dėl priemonių, kurias valstybės narės taiko tik su jų vėliava plaukiojantiems žvejybos laivams, įgyvendinimo sąlygas; (4) įgaliojimai priimti išsamias Reglamento (EB) Nr. 2187/2005 įgyvendinimo taisykles nebereikalingi. Todėl nuostata, kuria tie įgaliojimai suteikiami, turėtų būti išbraukta; (5) siekiant iš dalies pakeisti taisykles dėl tam tikrų žvejybos įrankių konstrukcijos, Komisijai turėtų būti suteikti įgaliojimai priimti teisės aktus pagal Sutarties dėl Europos Sąjungos veikimo 290 straipsnį. Tokie pakeitimai turėtų būti atliekami atsižvelgiant į žvejybos selektyvumo modelių pokyčius, naujas technines žinias apie konstrukcines medžiagas arba žvejybos įrankių įrengimo pakeitimus, dėl kurių gali padidėti žvejybos įrankių selektyvumas; (6) itin svarbu, kad Komisija, atlikdama paruošiamuosius deleguotųjų aktų priėmimo darbus, tinkamai konsultuotųsi, taip pat ir su ekspertais. Rengdama ir sudarydama deleguotuosius aktus, Komisija turėtų užtikrinti, kad atitinkami dokumentai tuo pačiu metu, laiku ir tinkamai būtų perduodami Europos Parlamentui ir Tarybai; (7) todėl Reglamentas (EB) Nr. 2187/2005 turėtų būti atitinkamai iš dalies pakeistas, PRIĖMĖ ŠĮ REGLAMENTĄ: 1 straipsnis Reglamentas (EB) Nr. 2187/2005 iš dalies keičiamas taip: (1) 26 straipsnio 5 dalis pakeičiama taip: „5. Jeigu Komisija nusprendžia, kad priemonės neatitinka 1 dalyje nustatytų sąlygų, ji priima įgyvendinimo sprendimą, kuriuo valstybė narė įpareigojama nustoti taikyti priemones arba jas pakeisti.“ (2) 28 straipsnis išbraukiamas. (3) 29 straipsnis pakeičiamas taip: „29 straipsnis II priedo 1 ir 2 priedėlių pakeitimai Komisijai suteikiami įgaliojimai pagal 29a straipsnį priimti deleguotuosius aktus, kuriais būtų iš dalies keičiami arba papildomi II priedo 1 ir 2 priedėliai siekiant, kad žvejybos įrankių specifikacijos būtų tikslinamos atsižvelgiant į: a) selektyvumo pokyčius; b) geresnes technines žinias apie naujas žvejybos įrankių konstrukcines medžiagas; c) žvejybos įrankių įrengimo pakeitimus, dėl kurių padidėja žvejybos įrankių selektyvumas.“ (4) Įterpiamas toliau nurodytas 29a straipsnis: „29a straipsnis Naudojimasis įgaliojimais 1. Komisijai suteikiami įgaliojimai priimti deleguotuosius aktus laikantis šiame straipsnyje nustatytų sąlygų. 2. 29 straipsnyje nurodyti įgaliojimai Komisijai suteikiami neribotam laikui. 3. Europos Parlamentas arba Taryba gali bet kuriuo metu atšaukti 29 straipsnyje nurodytą įgaliojimų delegavimą. Sprendimu dėl įgaliojimų panaikinimo nutraukiami tame sprendime nurodyti įgaliojimai priimti deleguotuosius aktus. Sprendimas įsigalioja kitą dieną po jo paskelbimo Europos Sąjungos oficialiajame leidinyje arba vėlesnę jame nurodytą dieną. Jis neturi poveikio jau galiojantiems deleguotiesiems aktams. 4. Priėmusi deleguotąjį aktą, Komisija vienu metu apie jį praneša Europos Parlamentui ir Tarybai. 5. Pagal 29 straipsnį priimtas deleguotasis aktas įsigalioja tik tuo atveju, jeigu per du mėnesius nuo pranešimo Europos Parlamentui ir Tarybai apie tą aktą dienos nei Europos Parlamentas, nei Taryba neišreiškia prieštaravimų arba jeigu dar nepasibaigus šiam laikotarpiui tiek Europos Parlamentas, tiek Taryba praneša Komisijai, kad neprieštaraus. Europos Parlamento arba Tarybos iniciatyva šis laikotarpis pratęsiamas dviem mėnesiais.“ 2 straipsnis Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje. Šis reglamentas privalomas visas ir tiesiogiai taikomas visose valstybėse narėse. Priimta Briuselyje Europos Parlamento vardu Tarybos vardu Pirmininkas Pirmininkas [1] [2] OL L 349, 2005 12 31, p. 1.